J. Jasovský, poslanec: (2003-04-09):
Iste si mnohí pamätajú situáciu z minulého roka, keď za aktívnej pomoci mnohých odborníkov tohto štátu bol pripravený zákon o telekomunikáciách, respektíve jeho novela, ktorá bola predložená do parlamentu. Novela bola schválená, ale prezident Slovenskej republiky ju vrátil z dôvodu troch nepodstatných pripomienok a nebola schválená štyrmi hlasmi v tomto parlamente. Nebola schválená potom, ako prebehli mnohé rozhovory v tomto parlamente. Nebola schválená kvôli poslancom SDKÚ, ktorí veľmi výrazným spôsobom prispeli k tomu, že novela po debatách neprešla v tomto parlamente. Myslím si, že nie je správne, že v súčasnej dobe sú predložené do Národnej rady Slovenskej republiky dva návrhy noviel toho istého zákona. Myslím si, že tak, ako hovorí dnes Asociácia telekomunikačných operátorov, ktorá sa prikláňa ku schváleniu novely, ktorú predkladá skupina poslancov, v ktorej som aj ja, a tvrdí, že podľa názoru tejto asociácie novela vo väčšom rozsahu rieši potreby rozvoja konkurenčného prostredia na telekomunikačnom trhu,  asociácia podporuje tento návrh aj z toho dôvodu, že sú riešené najmä najdôležitejšie nedostatky v oblasti legislatívy, ktoré sú značné a, samozrejme, podporuje túto novelu, pretože je a bude súčasťou platnej legislatívy, ktorá vstupuje do práva Európskej únie. Otázka novely, o ktorej hovoril pán kolega, pán poslanec Malchárek je otázkou značne zjednodušenou, ktorá nerieši prístup k miestnemu vedeniu, nerieši otázku rozvoja internetu na Slovensku a v tom je zásadný problém. Môžete mi veriť alebo nie, ale som tu možno v tomto parlamente jediný inžinier telekomunikácií s praxou v telekomunikáciách, odbornou praxou v telekomunikáciách a možno ako jediný mám prax 30 rokov v rezorte dopravy, pôšt a telekomunikácií. Treba, aby sme si povedali na rovinu, že do prijatia zákona o elektronických komunikáciách, o ktorom hovoril predrečník, platí doterajší zákon o telekomunikáciách, ktorý neposkytuje dostatočné právomoci pre regulačný orgán, ako napríklad ukazuje prax pri rokovaní o vzájomnom prepojení telekomunikačných sietí, kde práve existujúca legislatíva umožňuje Slovenským telekomunikáciám odďaľovať prepojenie svojej telekomunikačnej siete so sieťami ostatných prevádzkovateľov. Už len dostať sa k takzvanej referenčnej ponuke na prepojenie so Slovenskými telekomunikáciami trvá minimálne dva až tri týždne. Regulačný orgán podľa platného zákona o telekomunikáciách nemá však možnosť v prípade potreby zasiahnuť a vstúpiť do rokovaní, a pritom tento regulačný orgán je orgánom, ktorý riadi a spravuje aj táto Národná rada. Na nedobrý stav, a to chcem, prosím, podčiarknuť, v tejto oblasti poukazuje aj posledná pravidelná správa Európskej komisie z októbra 2002. Je to správa Európskej komisie, ku ktorej práve najmä koalícia hovorí o vážnom vzťahu, o vážnej potrebe spolupráce, o vážnej potrebe upravovania nášho legislatívneho rámca s legislatívou Európskej únie. Novela, ktorú predkladá naša skupina poslancov, reaguje na najväčšie nedostatky existujúceho zákona o telekomunikáciách, ktoré, a musím to povedať, šikovne vo svoj prospech využívajú práve Slovenské telekomunikácie na predĺženie svojho monopolného postavenia na trhu, pričom predlžovanie rokovaní o vzájomnom prepojení telekomunikačných sietí s inými prevádzkovateľmi, netransparentná situácia okolo takzvanej referenčnej ponuky na prepojenie, ktorá bola vyhlásená dokonca za obchodné tajomstvo, diskriminačný prístup k ostatným prevádzkovateľom v oblasti diktovania neprijateľných podmienok prepojenia a podobne, likviduje pôvodný zámer, o ktorom sme všetci vedeli a rokovali v tejto Národnej rade, že monopolné postavenie sa skončí 1. 1. 2003. Nie je problémom tejto Národnej rady, že Slovenské telekomunikácie nemajú dostatok zdrojov. Nie je to problémom tejto Národnej rady, je to problémom Slovenských telekomunikácií alebo lepšie vlády Slovenskej republiky, ktorá pripravila výberové konanie na strategického partnera do Slovenských telekomunikácií tak, že sa výberové konanie skončilo škandálom. A ja skutočne prosím Národnú radu, aby nepokračovala v škandalóznom stave, v ktorom dnes táto otázka je. Treba, aby ste, prosím, vedeli, že z dôvodu existujúceho znenia zákona o telekomunikáciách zahraniční investori váhajú s investovaním do slovenského telekomunikačného trhu, čo, samozrejme, výrazne oslabuje možnosti nových prevádzkovateľov. Slovenské telekomunikácie zasa neinvestujú z dôvodu a, prosím, podčiarkujem, obrovskej zadlženosti ich väčšinového vlastníka Deutsche Telekomu a sú jedným z mála dominantných operátorov, ktorí stále nemajú dokončenú digitalizáciu telekomunikačnej siete. V tejto vete som povedal všetko, prečo nemá byť schválená novela telekomunikačného zákona v tom predložení, v akom ju predkladáme my a prečo má byť len bezzubá a prečo má byť schválená tak, aby vyhovovala súčasnému stavu na telekomunikačnom trhu na Slovensku. Navrhovaná novela, o ktorej hovorím a ktorú predstavujem, zlepšuje možnosti na fungovanie nových prevádzkovateľov, čo sa prejaví aj vo zvýšení investícií do ich infraštruktúry. Z uvedeného dôvodu nie je možné čakať na zákon o litorentských komunikáciách, ako o tom hovoril pán poslanec Malchárek. Nie je možné čakať. Aj nový regulačný rámec v určitých ohľadoch rozlišuje medzi prevádzkovateľmi. Určité povinnosti, výber prevádzkovateľa a prenositeľnosť čísiel, neviazaný prístup k účastníckej slučke sa týkajú prevádzkovateľov konkrétneho typu telekomunikačných sietí s konkrétnym postavením na trhu. Máte záujem, prosím, o zákon o telekomunikáciách alebo nie?